32000D0666
L 278/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 16 октомври 2000 година
относно определяне на ветеринарно-санитарните изисквания и ветеринарното сертифициране за вноса на птици, с изключение на домашни птици, и условията за карантина
(нотифицирано под номер C(2000) 3012)
(текст от значение за ЕИП)
(2000/666/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), последно изменена с Решение 95/176/ЕО на Комисията (2), и по-специално член 17, параграф 2, буква б) и параграф 3 и член 18, параграф 1, първо и четвърто тире,
като има предвид, че:
(1)
Необходимо е да бъдат установени ветеринарно-санитарните условия и изискванията за сертифицирането при внос на птици, различни от домашни птици, от някои трети страни.
(2)
След влизането им на територията на Общността птиците, различни от домашни птици, се поставят под карантина съгласно член 7, буква А, точка 1 в) от Директива 92/65/ЕИО в карантинни помещения или центрове в Общността, преди да бъдат пуснати на пазара. Необходимо е да бъдат установени специални условия за одобряването на карантинните помещения.
(3)
Установяването на случай на инфлуенца по птиците или Нюкясълска болест или потвърждаването на наличието на тези заболявания у птиците под карантина не се съобщава като избухване по смисъла на Директива 82/894/ЕИО на Съвета (3) относно обявяване на болестите по животните в рамките на Общността, но независимо от това следва да бъде съобщавано на Комисията.
(4)
Страните кандидатки за износ на птици в Общността трябва да бъдат членки на Международното бюро по епизоотии (МБЕ) и да отговарят на общите изисквания от раздела за ветеринарна етика и сертифициране за международна търговия.
(5)
Мерките, предвидени в настоящото решение са в съответствие с процедурата за обявяване от Споразумението за прилагане на санитарните и фитосанитарните мерки (SPS), установени в рамките на Световната търговска организация (СТО).
(6)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
За целите на настоящото решение за инфлуенцата по птиците е валидно определението на Директива 92/40/ЕИО на Съвета (4), а за Нюкясълската болест - определението от Директива 92/66/ЕИО на Съвета (5).
Освен това:
-
„карантинен обект“ е обект, отделен на значително разстояние от стопанства за птици или за домашни птици, предвид епидемиологията на Нюкясълската болест и инфлуенцата по птиците по отношение на въздушното пренасяне, и в което се извършва карантина на внесени птици на принципа на цялостното запълване и цялостното освобождаване на обекта при всяка партида,
-
„карантинен център“ означава няколко помещения, операционално и физически отделени едно от друго, във всяко от които се съдържат птици само от една пратка, с еднакъв здравен статус и представляващи по този начин една епидемиологична единица; във всяко помещение карантината на вносни птици се извършва на принципа на цялостното запълване и цялостното освобождаване на обекта; помещенията са отделени на значително разстояние от предприятия за птици или за домашни птици, предвид епидемиологията на Нюкясълската болест и инфлуенцата по птиците по отношение на въздушното пренасяне,
-
„птици“ са животни от птичи вид , които не са обхванати от член 2, точка 1 от Директива 90/539/ЕИО на Съвета (6), с изключение на птиците, посочени в член 1, параграф 3 (за птици - домашни любимци, придружаващи собственика си) и член 19 от Директива 92/65/ЕИО (за птици за зоологически градини, циркове, увеселителни паркове и експериментални лаборатории),
-
„диагностични птици“ са домашни птици, предназначени за използване като помощно средство за диагностика по време на карантина.
Настоящото решение не се прилага за птици, взети направо от диви популации по програми по опазване, одобрени от компетентните органи на държавата-членка по местоназначение.
Член 2
Държавите-членки разрешават вноса на птици от държавите, включени в приложение Г към настоящото решение, само при условие че:
1.
птиците произхождат от стопанства, регистрирани от компетентните органи в изнасящата страна;
2.
те са придружени от здравен сертификат съгласно приложение А;
3.
те се транспортират в клетки или кафези, самостоятелно идентифицирани с идентификационен номер, който трябва да съответства на идентификационния номер на здравния сертификат;
4.
вносителят може да докаже на граничния инспекционен ветеринарен пункт, че птиците ще бъдат приети от одобрен карантинен обект или център. Писменото доказателство съдържа името и адреса на одобрения обект и е издадено от упълномощен служител на компетентния орган.
Член 3
1. Птиците се транспортират директно от граничния инспекционен пункт до одобрения карантинен обект в клетки или кафези, без да се засяга Директива 91/628/ЕИО на Съвета (7).
2. След проверката на птиците клетките или кафезите или транспортното средство трябва да бъдат запечатани от отговорния служител на граничния инспекционен пункт така че да се избегне всякаква възможност за подмяна на съдържанието по време на транспортирането до карантинния обект или център.
3. Птиците трябва да се поставят под карантина най-малко за 30 дни в одобрено карантинно предприятие или център.
4. Карантинният обект или център за внесени птици се одобрява от компетентния орган съгласно условията, установени в приложение Б.
5. Най-малко в началото и края на карантинния период на всяка пратка официалният ветеринарен лекар инспектира карантинните мерки, като извършва и проверка на данните за смъртността и клиничен преглед на птиците във всяка единица от карантинния център или в карантинния обект. Официалният ветеринарен лекар или друг упълномощен ветеринарен лекар трябва да извършва проверки по-често, ако това се налага от ситуацията с дадено заболяване.
Член 4
1. След поставяне на птиците под карантина се извършва вземането на проби и изследването на птиците и/или на диагностичните птици, съобразно установеното в приложение В.
2. Когато се използват диагностични птици, те трябва да бъдат използвани само веднъж, да не са били ваксинирани, да са били определени като серонегативни за Нюкясълска болест и инфлуенца по птиците не по-малко от 7 и не повече от 14 дни преди началото на карантината, да са на най-малко 3 седмици, да са били поставени в карантинното помещение преди пристигането на птиците, да имат пръстен на крака за целите на идентификацията или да са идентифицирани с друго неотстранимо приспособление и да са разположени в карантинното помещение колкото е възможно по-близо до птиците по такъв начин, че да се осигури контакт между диагностичните птици и екскрементите на птиците, поставени под карантина. Трябва да се използват най-малко четири диагностични птици на карантинно помещение или на всяка единица от карантинния център.
3. Ако по време на карантина, съгласно установеното в член 3, има съмнение, че една или повече птици са заразени с инфлуенца по птиците или Нюкясълска болест, от птиците в обекта или единицата под съмнение се вземат проби за вирологичен анализ съобразно установеното в приложение В, точка 2 и се изследват по съответния начин.
4. Ако по време на карантината съгласно разпоредбите на член 3, бъде установено, че една или повече птици или диагностичните птици са заразени с инфлуенца по птиците или Нюкясълска болест, се прилагат следните правила:
a)
всички птици от заразения карантинен обект или единица трябва да бъдат умъртвени и унищожени;
б)
заразеният карантинен обект или единица трябва да бъде почистен(а) и дезинфекциран(а);
в)
за карантинните центрове, не по-рано от 21 дни след последното почистване и дезинфекция се вземат проби за серологичен анализ от диагностични птици в останалите карантинни единици; или
г)
за карантинните центрове, ако не се използват диагностични птици, между 7 и 15 дни след последното почистване и дезинфекция се вземат проби за вирологичен анализ от птици в останалите карантинни единици;
д)
птиците не напускат карантинния център, докато не се получат отрицателни резултати от гореописаните проби;
е)
до 21 дни след последното почистване и дезинфекция в заразения карантинен обект или единица не се допускат птици.
5. Чрез дерогация от параграф 4 компетентният орган може да реши, след откриване на положителни проби за Нюкясълска болест у една или повече птици или диагностични птици, че не е необходимо птиците да бъдат унищожени, ако най-малко 30 дни след смъртта или клиничното възстановяване на последния случай се проведат проби съгласно приложение В, точка 1, буква Б (без оглед на указания времеви период) и те покажат отрицателни резултати. Птиците не могат да бъдат освободени от карантина преди изтичането на поне 60 дни след изчезване на клиничните признаци на Нюкясълската болест. Всякакви материали или отпадъци, които може да са били заразени, както и всички отпадъци, събрани през 60-дневния период, трябва да бъдат унищожени по начин, който гарантира унищожаването на всякакъв вирус на Нюкясълската болест. За мерките, взети във всеки отделен случай, се уведомява Комисията.
Член 5
Ако по време на карантината, съгласно разпоредбите на член 3, има съмнение или се потвърди наличието на папагалови птици, заразени с пситакоза (Chlamydia psittaci), всички птици от пратката трябва да се третират посредством метод, одобрен от компетентния орган, и карантината трябва да бъде удължена най-малко с два месеца след последния регистриран случай.
Член 6
Папагаловите птици следва да се идентифицират поотделно при поставянето им под карантина съгласно глава 2, точка Б от приложение Б. Идентификационните номера трябва да бъдат включени в списъците, които се следва да се водят съгласно член 7.
Член 7
Разпоредбите за управление на карантинния център или обект, в т.ч. по отношение на отстраняването на отпадъците и воденето на документацията, трябва да отговарят на изискванията на глава 2А на приложение Б.
Член 8
Всички разходи по карантината, свързани с прилагането на настоящото решение, се поемат от вносителя.
Член 9
Птиците се освобождават от карантина само с писмено разрешение от официален ветеринарен лекар.
Член 10
Настоящото решение се прилага от 1 май 2001 година.
Член 11
Адресати на настоящото решение са държавите-членки.
Съставено в Брюксел на 16 октомври 2000 година.